b'\n_START_ARTICLE_\nGeorg Lybecker\n_START_PARAGRAPH_\nGeorg Lybecker (k. 4. kes\xc3\xa4kuuta 1718 Asker, N\xc3\xa4rke) oli ruotsalainen kenraaliluutnantti ja vapaaherra, joka toimi Viipurin ja Savonlinnan l\xc3\xa4\xc3\xa4nin maaherrana vuosina 1705\xe2\x80\x931713 ja Suomeen sijoitettujen joukkojen ylip\xc3\xa4\xc3\xa4llikk\xc3\xb6n\xc3\xa4 suuren Pohjan sodan aikana vuosina 1707\xe2\x80\x931710 ja 1712\xe2\x80\x931713. H\xc3\xa4nt\xc3\xa4 pidettiin p\xc3\xa4\xc3\xa4syyllisen\xc3\xa4 siihen, ett\xc3\xa4 Ven\xc3\xa4j\xc3\xa4 onnistui sodassa miehitt\xc3\xa4m\xc3\xa4\xc3\xa4n Suomen, mik\xc3\xa4 johti niin sanottuun isoonvihaan. H\xc3\xa4net tuomittiin vuonna 1717 laiminly\xc3\xb6nneist\xc3\xa4 syytettyn\xc3\xa4 kuolemaan, mutta armahdettiin.\n_START_SECTION_\nVarhaisempi el\xc3\xa4m\xc3\xa4\n_START_PARAGRAPH_\nLybecker syntyi mahdollisesti 1650-luvulla. H\xc3\xa4nen vanhempansa olivat maaherra, kenraalimajuri Georg Henrik Lybecker ja Christina Grissbach. Lybecker aloitti sotilasuransa vuonna 1674 is\xc3\xa4ns\xc3\xa4 komentamassa Sk\xc3\xa5nen pohjoisessa ratsuv\xc3\xa4kirykmentiss\xc3\xa4. H\xc3\xa4net ylennettiin Skoonen sodan aikana korpraaliksi 1675, majoitusmestariksi ja kornetiksi 1677 sek\xc3\xa4 kapteeniluutnantiksi 1678, ja h\xc3\xa4n osallistui Lundin (1676) ja Karlskronan taisteluihin (1677). H\xc3\xa4net ylennettiin ratsumestariksi 1682, mutta sen j\xc3\xa4lkeen h\xc3\xa4nen urakehityksens\xc3\xa4 seisahtui suuren Pohjan sodan syttymiseen saakka. Vuodesta 1693 h\xc3\xa4n palveli henkikaartin ratsurykmentiss\xc3\xa4. Lybecker p\xc3\xa4\xc3\xa4si kuningas Kaarle XII:n suosioon osallistuessaan suuren Pohjan sodan varhaisiin operaatioihin Liivinmaalla ja Puolassa. H\xc3\xa4n osallistui muun muassa Klisz\xc3\xb3win taisteluun vuonna 1702 ja h\xc3\xa4net ylennettiin joulukuussa 1703 majuriksi sek\xc3\xa4 tammikuussa 1704 everstiluutnantiksi. H\xc3\xa4n voitti vuonna 1705 puolalaiset \xc5\x81owiczissa.\n_START_SECTION_\nKomentajana Suomessa\n_START_PARAGRAPH_\nLybecker nimitettiin joulukuussa 1705 yll\xc3\xa4tt\xc3\xa4en Viipurin l\xc3\xa4\xc3\xa4nin maaherraksi ja h\xc3\xa4n saapui Viipuriin elokuussa 1706. H\xc3\xa4n puolusti Viipuria menestyksekk\xc3\xa4\xc3\xa4sti ven\xc3\xa4l\xc3\xa4isten piiritt\xc3\xa4ess\xc3\xa4 kaupungin pariksi viikoksi lokakuussa 1706. Lybecker valitti Ruotsin puolustusneuvostolle Suomen-joukkojen ylip\xc3\xa4\xc3\xa4llik\xc3\xb6n Georg Johan Maijdellin toiminnasta piirityksen aikana. Kun Maijdell seuraavan vuoden alussa erosi, puolustusneuvosto nimitti Lybeckerin h\xc3\xa4nen tilalleen maaliskuussa 1707. Lybecker oli lis\xc3\xa4ksi ylennetty marraskuussa 1706 kenraalimajuriksi ja huhtikuussa 1707 h\xc3\xa4net korotettiin vapaaherraksi._NEWLINE_Puolustusneuvosto kehotti Lybeckeri\xc3\xa4 aktiivisuuteen, joten Kaarle XII:n aloittaessa vuonna 1708 sotaretken Ven\xc3\xa4j\xc3\xa4lle Lybecker p\xc3\xa4\xc3\xa4tti oma-aloitteisesti tukea sit\xc3\xa4 hy\xc3\xb6kk\xc3\xa4\xc3\xa4m\xc3\xa4ll\xc3\xa4 Suomesta Inkerinmaalle sitoakseen Ven\xc3\xa4j\xc3\xa4n joukkoja sinne. H\xc3\xa4nen armeijansa, joka k\xc3\xa4sitti 12\xc2\xa0000 Suomesta koottua miest\xc3\xa4 ja 2\xc2\xa0700 saksilaista, l\xc3\xa4hti elokuussa 1708 liikkeelle Viipurista, voitti 30. elokuuta ven\xc3\xa4l\xc3\xa4iset Nevan taistelussa ja ylitti Nevan Tusinajoen luona. Lybeckerin hitaan etenemisen vuoksi ven\xc3\xa4l\xc3\xa4isten neuvokas komentaja, amiraali Fjodor Apraksin oli kuitenkin jo sit\xc3\xa4 ennen k\xc3\xa4ynyt ly\xc3\xb6m\xc3\xa4ss\xc3\xa4 Lybeckerin tueksi tarkoitetun kenraaliluutnantti Nils Str\xc3\xb6mbergin armeijan Vinniss\xc3\xa4 l\xc3\xa4hell\xc3\xa4 Narvaa. Lybeckerill\xc3\xa4 ei ollut tarpeeksi joukkoja eik\xc3\xa4 lainkaan tykist\xc3\xb6\xc3\xa4 linnoitetun Pietarin uhkaamiseen, joten Apraksinin per\xc3\xa4\xc3\xa4nnytty\xc3\xa4 kaupungin suojiin Lybecker marssitti joukkonsa etel\xc3\xa4isen Inkerinmaan halki. Huollon puuttuminen ja ven\xc3\xa4l\xc3\xa4isten harjoittama poltetun maan taktiikka uhkasivat muuttaa sotaretken katastrofiksi. Lybecker sai lokakuussa tuotua n\xc3\xa4lkiintyneen armeijansa Suomenlahden rannalle Kolkanp\xc3\xa4\xc3\xa4h\xc3\xa4n, josta amiraali Cornelius Anckarstjernan komentama Ruotsin laivasto evakuoi sen takaisin Suomeen. Kaikki hevoset jouduttiin teurastamaan ja saksilaiset j\xc3\xa4lkijoukot j\xc3\xa4iv\xc3\xa4t vihollisen kynsiin._NEWLINE_Kun Apraksin piiritti Viipurin maaliskuussa 1710, Lybecker per\xc3\xa4\xc3\xa4ntyi p\xc3\xa4\xc3\xa4armeijansa kanssa Kymijoelle j\xc3\xa4tt\xc3\xa4en osan joukoista puolustamaan kaupunkia. Apraksinin tuotua \xc3\xa4skett\xc3\xa4in perustetun Ven\xc3\xa4j\xc3\xa4n laivaston mukaan piiritykseen Viipuri antautui kes\xc3\xa4kuussa. Koska Lybecker ei ollut k\xc3\xa4ytt\xc3\xa4nyt armeijaansa Viipurin pelastamiseen, h\xc3\xa4nt\xc3\xa4 syytettiin kaupungin menetyksest\xc3\xa4, ja sotaneuvosto nimitti h\xc3\xa4nen tilalleen uudeksi Suomen-ylip\xc3\xa4\xc3\xa4llik\xc3\xb6ksi kenraali Carl Nierothin. Lybecker sai hyvityksen\xc3\xa4 elokuussa 1710 ylennyksen kenraaliluutnantiksi. Kun Nieroth kuoli tammikuussa 1712, p\xc3\xa4\xc3\xa4llikkyys palautettiin Lybeckerille. Nieroth oli suunnitellut Viipurin takaisinvaltausta ja rakennuttanut sit\xc3\xa4 varten tukikohtaa Vehkalahdelle, mutta ven\xc3\xa4l\xc3\xa4isten yritetty\xc3\xa4 syksyll\xc3\xa4 1712 pient\xc3\xa4 hy\xc3\xb6kk\xc3\xa4yst\xc3\xa4 l\xc3\xa4heisell\xc3\xa4 Hirvikoskella Lybecker luopui Nierothin suunnitelmasta ja per\xc3\xa4\xc3\xa4ntyi takaisin Kymijoelle h\xc3\xa4vitt\xc3\xa4en Vehkalahden linnoituksen. Kaarle XII kehotti h\xc3\xa4nt\xc3\xa4 v\xc3\xa4ltt\xc3\xa4m\xc3\xa4\xc3\xa4n taistelua ja k\xc3\xa4ytt\xc3\xa4m\xc3\xa4\xc3\xa4n Suomessa poltetun maan taktiikkaa, jos ven\xc3\xa4l\xc3\xa4iset hy\xc3\xb6kk\xc3\xa4isiv\xc3\xa4t._NEWLINE_Apraksin aloitti lopullisen hy\xc3\xb6kk\xc3\xa4yksens\xc3\xa4 Suomeen toukokuussa 1713 ja onnistui valtaamaan maihinnousulla Lybeckerin selustassa sijainneen Helsingin. Kuninkaan neuvojen mukaisesti Helsinki\xc3\xa4 puolustanut kenraali Carl Gustaf Armfelt poltti per\xc3\xa4\xc3\xa4ntyess\xc3\xa4\xc3\xa4n kaupungin, ja taistelua v\xc3\xa4ltt\xc3\xa4\xc3\xa4kseen Lybecker per\xc3\xa4\xc3\xa4ntyi p\xc3\xa4\xc3\xa4armeijan kanssa Porvoosta sis\xc3\xa4maahan Lammille, jolloin ven\xc3\xa4l\xc3\xa4iset ottivat haltuunsa koko rannikon Porvoon ja Viipurin v\xc3\xa4lill\xc3\xa4. Hein\xc3\xa4kuussa 1713 Lybecker palasi Porvooseen taistellakseen, mutta Apraksin livahti h\xc3\xa4nen armeijansa ohi takaisin Helsinkiin. Kun Lybecker t\xc3\xa4ss\xc3\xa4 tilanteessa per\xc3\xa4\xc3\xa4ntyi uudelleen H\xc3\xa4meenlinnaan, puolustusneuvosto sai tarpeekseen h\xc3\xa4nen ep\xc3\xa4onnistumisistaan ja erotti h\xc3\xa4net 28. hein\xc3\xa4kuuta ylip\xc3\xa4\xc3\xa4llikkyydest\xc3\xa4, joka annettiin Armfeltille.\n_START_SECTION_\nMy\xc3\xb6hemm\xc3\xa4t vaiheet\n_START_PARAGRAPH_\nLybecker palasi Tukholmaan, jossa Suomesta paenneet s\xc3\xa4\xc3\xa4tyl\xc3\xa4iset panettelivat h\xc3\xa4nt\xc3\xa4. H\xc3\xa4nt\xc3\xa4 alettiin pit\xc3\xa4\xc3\xa4 p\xc3\xa4\xc3\xa4syyllisen\xc3\xa4 Suomen menetykseen. Velvollisuuksiensa laiminly\xc3\xb6nnist\xc3\xa4 syytetyn Lybeckerin asiaa k\xc3\xa4siteltiin ensin Svean hovioikeudessa vuosina 1715\xe2\x80\x931716 ja kuninkaan nimitt\xc3\xa4m\xc3\xa4ss\xc3\xa4 sotaylioikeudessa vuonna 1717. P\xc3\xa4\xc3\xa4syyt\xc3\xb6kset liittyiv\xc3\xa4t armeijan tarvikehuoltoa koskeneiden kuninkaallisten m\xc3\xa4\xc3\xa4r\xc3\xa4ysten laiminly\xc3\xb6ntiin, mutta j\xc3\xa4lkimm\xc3\xa4isen oikeudenk\xc3\xa4ynnin aikana er\xc3\xa4s todistaja syytti Lybeckeri\xc3\xa4 my\xc3\xb6s kuninkaaseen kohdistuneesta valtiopetoksesta. Syytteet olivat ilmeisesti tekaistuja. Lybecker tuomittiin elokuussa 1717 kuolemaan, mutta Kaarle XII armahti h\xc3\xa4net joulukuussa. H\xc3\xa4net vapautettiin kotiarestiin tiluksilleen V\xc3\xa4rstassa, miss\xc3\xa4 h\xc3\xa4n kuoli seuraavana vuonna terveytens\xc3\xa4 romahdettua vankeusaikana._NEWLINE_Zachris Topelius k\xc3\xa4sitteli Lybeckeri\xc3\xa4 fiktioteoksessaan V\xc3\xa4lsk\xc3\xa4rin kertomuksia.\n_START_SECTION_\nPerhe\n_START_PARAGRAPH_\nLybeckerin puoliso oli vuodesta 1689 Susanne Christina Mod\xc3\xa9e. Heid\xc3\xa4n pojistaan Erik Lybecker (1698\xe2\x80\x931766) ylsi kenraaliluutnantiksi.'